Rådets begrundelse: Rådets førstebehandlingsholdning (EU) nr. 10/2020 med henblik på vedtagelse af Europa-Parlamentets og Rådets forordning om europæiske crowdfundingtjenesteudbydere for erhvervslivet og om ændring af forordning (EU) 2017/1129 og direktiv (EU) 2019/1937

(2020/C 333/02)

I. INDLEDNING

Kommissionen vedtog den 8. marts 2018 en pakke med foranstaltninger til udbygning af kapitalmarkedsunionen sammen med meddelelsen »Gennemførelse af kapitalmarkedsunionen senest i 2019 — nu skal fuldførelsen fremskyndes«. Pakken omfattede følgende to forslag efter den almindelige lovgivningsprocedure:

— Forslag til Europa-Parlamentets og Rådets forordning om europæiske crowdfundingtjenesteudbydere for erhvervslivet og

— Forslag til Europa-Parlamentets og Rådets direktiv om ændring af direktiv 2014/65/EU om markeder for finansielle instrumenter.

Europa-Parlamentet vedtog sine førstebehandlingsholdninger på plenarmødet den 27. marts 2019.

For Rådets vedkommende gennemgik Gruppen vedrørende Finansielle Tjenesteydelser de to forslag på en række møder under forskellige formandskaber. De Faste Repræsentanters Komité gav den 26. juni 2019 mandat til at forhandle med Parlamentet om disse forslag.

Der blev den 18. december 2019 opnået enighed med Europa-Parlamentet om kompromistekster til forordningen og direktivet med forbehold af teknisk revision og jurist-lingvisternes gennemgang.

Europa-Parlamentets Økonomi- og Valutaudvalg godkendte efter den tekniske revision kompromisteksterne den 7. maj 2020. Den 12. maj 2020 underskrev formanden for dette udvalg et brev til Rådets formandskab, hvori hun anførte, at hun, hvis Rådet vedtog de teknisk reviderede kompromistekster (herunder eventuelle nødvendige juridisk-lingvistiske ændringer) som sine førstebehandlingsholdninger, ville henstille til Parlamentets plenarforsamling, at Parlamentet under andenbehandlingen godkender Rådets holdninger uden yderligere ændringer. Dette ville betyde, at de to foreslåede retsakter dermed ville blive anset for vedtaget i den formulering, der svarer til Rådets holdninger.

Den 20. maj 2020 nåede De Faste Repræsentanters Komité til politisk enighed om de teknisk reviderede kompromistekster.

Under hensyn til ovenstående enighed og efter den juridiske og sproglige gennemgang vedtog Rådet sin førstebehandlingsholdning den 20. juli 2020 efter den almindelige lovgivningsprocedure i artikel 294 i traktaten om Den Europæiske Unions funktionsmåde (TEUF).

II. FORMÅL

Crowdfunding er en løsning inden for finansiel teknologi, der giver små og mellemstore virksomheder, navnlig nyetablerede virksomheder og vækstvirksomheder, en alternativ adgang til finansiering med henblik på at fremme innovativt iværksætteri i Unionen og således styrke kapitalmarkedsunionen. Dette bidrager igen til et mere diversificeret finansielt system, der er mindre afhængigt af bankfinansiering, hvilket dermed begrænser systemiske risici og koncentrationsrisici. Andre fordele ved at fremme innovativt iværksætteri gennem crowdfunding er frigørelse af indefrossen kapital til investeringer i nye og innovative projekter, fremskyndelse af effektiv ressourceallokering og diversificering af aktiver.

Målet med forordningen og direktivet er at afhjælpe fragmentering af de lovgivningsmæssige rammer for crowdfundingtjenester for at sikre et velfungerende indre marked inden for sådanne tjenester og samtidig øge såvel investorbeskyttelsen som markedseffektiviteten og bidrage til etablering af kapitalmarkedsunionen.

III. ANALYSE AF RÅDETS FØRSTEBEHANDLINGSHOLDNING

a) Forordningens karakter og anvendelsesområde

Rådets førstebehandlingsholdning skaber en fælles harmoniseret ordning, der skal gælde for alle crowdfundingtjenesteudbydere omfattet af forordningens anvendelsesområde.

Forordningen finder ikke anvendelse på projektejere, som er forbrugere, eller på crowdfundingudbud med en værdi på over 5 000 000 EUR over et tidsrum på 12 måneder. Hvis den samlede tærskelværdi for offentliggørelse af et prospekt i henhold til forordning (EU) 2017/1129 i en medlemsstat i en periode på 24 måneder er på mindre end 5 000 000 EUR, finder nærværende forordning i den pågældende medlemsstat desuden kun anvendelse på crowdfundingudbud med en samlet værdi på op til denne tærskelværdi.

Forordningen fastsætter en overgangsperiode indtil 24 måneder efter dens ikrafttræden, i hvilken crowdfundingtjenesteudbydere kan fortsætte med i henhold til gældende national ret at udbyde crowdfundingtjenester, der er omfattet af forordningens anvendelsesområde (medmindre og indtil de i mellemtiden er meddelt tilladelse i henhold til denne forordning).

b) Organisatoriske og operationelle krav

Forordningen indeholder en række foranstaltninger til beskyttelse af investorer, herunder bestemmelser om ledelse, risikovurdering, due diligence-krav, omfanget af skøn, som crowdfundingtjenesteudbydere kan udøve, når de tilbyder individuel porteføljepleje af lån, behandling af klager, interessekonflikter, outsourcing, tjenester vedrørende opbevaring af kundeaktiver og betalingstjenester samt tilsynsmæssige sikkerhedsforanstaltninger.

c) Tilladelse

Medlemsstaternes nationale kompetente myndigheder vil være ansvarlige for at meddele tilladelse som crowdfundingtjenesteudbyder i henhold til forordningen. De kompetente myndigheder, der meddeler tilladelse, vil også føre tilsyn med crowdfundingtjenesteudbyderen og har beføjelse til at inddrage tilladelsen på visse nærmere angivne betingelser.

ESMA (Den Europæiske Værdipapir- og Markedstilsynsmyndighed) skal føre et register over crowdfundingtjenesteudbydere, der er meddelt tilladelse, og kan også anmode om oplysninger med henblik på at sikre, at tilladelserne meddeles på en konsekvent måde.

d) Investorbeskyttelse

Crowdfundingtjenesteudbydere skal give kunder oplysninger, der er redelige, tydelige og ikke vildledende. Forordningen indeholder foranstaltninger vedrørende offentliggørelse af misligholdelsesrater, en indledende videntest og simulering af evnen til at bære tab, en betænkningstid forud for aftaleindgåelse, et dokument med central investorinformation, opslagstavler og adgang til registre.

e) Markedsføringsmateriale

Markedsføringsmateriale bør være tydeligt identificerbart som sådant. Oplysningerne deri skal være redelige, tydelige og ikke vildledende. De kompetente myndigheder skal på deres websteder offentliggøre og ajourføre de nationale love og administrative bestemmelser, der gælder for markedsføringsmateriale.

f) Kompetente myndigheder og ESMA

Forordningen fastsætter de undersøgelses- og tilsynsbeføjelser, som de kompetente myndigheder mindst bør have. De pålægges at samarbejder med hinanden og med ESMA. Den indeholder foranstaltninger om tavshedspligt og databeskyttelse.

g) Administrative sanktioner og andre administrative foranstaltninger

Forordningen fastsætter administrative sanktioner og foranstaltninger, der som minimum skal gælde for overtrædelse af forordningen. Den indeholder også bestemmelser om klageadgang, offentliggørelse af afgørelser og indberetning til ESMA om pålagte sanktioner.

h) Gennemgang

Forordningen pålægger Kommissionen senest 36 måneder efter forordningens ikrafttræden at forelægge Europa-Parlamentet og Rådet en rapport. Kommissionen skal have hørt ESMA og EBA (Den Europæiske Banktilsynsmyndighed) forud for udarbejdelsen af rapporten. Rapporten skal indeholde en vurdering af 26 aspekter af forordningen.

i) Whistleblowere

Forordningen ændrer direktiv (EU) 2019/1937 om beskyttelse af personer, der indberetter overtrædelser af EU-retten ved at tilføje denne forordning til bilaget til nævnte direktiv, som indeholder en liste over de EU-retsakter, som udgør det materielle anvendelsesområde for nævnte direktiv.

IV. KONKLUSION

Rådets førstebehandlingsholdninger vedrørende forordningen og direktivet afspejler det kompromis, som der blev opnået enighed om i forhandlingerne mellem Rådet og Europa-Parlamentet.

Rådet mener, at dets førstebehandlingsholdninger udgør en afbalanceret pakke, der, når den er vedtaget, vil opfylde målet om at fremme et velfungerende indre marked inden for crowfundingtjenester, øge investorbeskyttelsen og markedseffektiviteten og bidrage til etablering af kapitalmarkedsunionen.